Stortingsvalget 2013 i Hordaland

**Stortingsvalget 2013 i Hordaland** ble avholdt mandag 9. september 2013. Det skulle velges 16 stortingsrepresentanter for valgkretsen Hordaland fylke for perioden 2013–2017, herav 15 distriktsmandater og ett utjevningsmandat. Det var en økning med ett distriktsmandat i forhold til de to foregående stortingsvalgene.

## Innvalgte i perioden 2009-2013

I perioden 2009-2013 hadde følgende representanter vært valgt inn fra Hordaland:

* Arbeiderpartiet: Anne-Grete Strøm-Erichsen (mandat 1), Per Rune Henriksen (4), Hilde Magnusson (7), Dag Ole Teigen (10) og Magne Rommetveit (14)
* Fremskrittspartiet: Arne Sortevik (2), Gjermund Hagesæter (5) og Karin S. Woldseth (9) og Laila Marie Reiertsen (utjevningsmandat)
* Høyre: Erna Solberg (3), Øyvind Halleraker (6) og Henning Warloe (11) 
* Kristelig Folkeparti: Laila Dåvøy (8)
* Senterpartiet: Kjersti Toppe (12)
* Sosialistisk Venstreparti: Audun Lysbakken (13)

Venstres Lars Sponheim var nærmest til å ta sistemandatet fra Arbeiderpartiets Magne Rommetveit (Venstre manglet 338 stemmer).

Tove Brandvik var fast møtende vararepresentant for statsråd Anne-Grete Strøm-Erichsen i hele perioden.
Gina Barstad møtte for Audun Lysbakken da han var statsråd, og Jette F. Christensen møtte for Per Rune Henriksen da han var statssekretær.

Anne-Grete Strøm-Erichsen (2 perioder), Arne Sortevik (3), Hilde Magnusson (2), Laila Dåvøy (2), Karin S. Woldseth (3), Dag Ole Teigen (2) og Henning Warloe (1) stilte ikke til gjenvalg i 2013.

## Nominasjonsprosessen
***Høyre**: Nominasjonskomiteen ønsket opprinnelig tidligere stortingsrepresentant for Oslo, Inge Lønning på tredjeplass, men denne innstillingen ble endret til femteplass etter manglende støtte fra lokallagene i Bergen, som heller ville ha lokale kandidater på listen. Lønning, som også var aktuell for en plass på listen i Oslo, valgte da å trekke seg. På nominasjonsmøtet ble de fem øverste kandidatene valgt enstemmig, med stortingsrepresentant og partileder Erna Solberg (Bergen) på topp, fulgt av stortingsrepresentant Øyvind Halleraker (Bømlo) på andre, ungdomskandidat og bystyrerepresentant Peter Christian Frølich (Bergen) på tredje, fylkestingsrepresentant Torill Eidsheim (Lindås) på fjerde og næringslivsmann og partinestor Sigurd Hille (Bergen) på femte. På sjetteplass ble det kampvotering mellom ordførerne Ove Bernt Trellevik (Sund) og Eli Årdal Berland (Fjell) som Trellevik vant med 128 mot 33 stemmer. Også på syvendeplassen ble det kampvotering mellom Unge Høyres Erik Skutle (Bergen) og fylkestingsrepresentant Birthe Eriksen (Bergen), som Skutle vant med 81 mot 80 stemmer. Bystyrerepresentant og studentleder Charlotte Spurkeland (Bergen) ble enstemmig valgt på åttendeplass, fylkestingsrepresentant Iril Schau Johansen (Voss) på niende og ordfører Siv Høgtun (Askøy) på tiende.
***Arbeiderpartiet**: Styret i Bergen Arbeiderparti innstilte opprinnelig førstekandidat Per Rune Henriksen på tredjeplass etter innspill fra lokallagene (han var bl.a. blitt vraket av Bergenhus Ap), men nominasjonsmøtet i Bergen Arbeiderparti vedtok til slutt å innstille ham på førsteplass for å unngå splid. Nominasjonskomiteen i Hordaland Arbeiderparti la frem en delt innstilling for fjerdeplassen, der halve komiteen ville ha stortingsrepresentant Tove Brandvik (Lindås) og halve komiteen ønsket gruppelederen i fylkestinget, Ruth Grung (Bergen). På nominasjonsmøtet vant Grung plassen med 66 mot 53 stemmer. Brandvik ble så satt opp som motkandidat mot nominasjonskomiteens forslag til sjetteplassen, Marianne Bjorøy (Fjell). Også denne kampvoteringen tapte hun. Bergen fikk dermed fire av de fem øverste plassene på Arbeiderpartiets liste, mens Nordhordlands øverste kandidat befinner seg på 17.-plass.
***Fremskrittspartiet**: Nominasjonskomiteens opprinnelige innstilling var delt, der flertallet ønsket fylkesleder, tidligere ordfører og nå byråd Gunnar Bakke (Bergen) på førsteplass og sittende stortingsrepresentant Gjermund Hagesæter (Lindås) på femteplass.. Denne innstillingen ble endret etter at innspill fra lokallagene viste bred støtte til Hagesæter på topp, og Bakke ble da flyttet ned på femteplass. Dette ble også vedtatt av nominasjonsmøtet. Det ble uttrykt bekymring for at ingen kandidater fra Bergen Frp med dette lå an til å komme inn på stortinget, men Hagesæter har siden flyttet til Bergen slik at partiet nå likevel har en Bergenskandidat på topp.
***Kristelig Folkeparti**: Det var full oppslutning fra samtlige lokallag i fylket om at partileder Knut Arild Hareide (opprinnelig fra Bømlo, nå bosatt i Oslo) som i foregående periode har representert Akershus denne gang skulle toppe listen i Hordaland etter at sittende stortingsrepresentant Laila Dåvøy ikke ønsket gjenvalg. Hele kandidatlisten ble enstemmig vedtatt på nominasjonsmøtet.
***Senterpartiet**: Listetopp og sittende stortingsrepresentant Kjersti Toppe (Bergen) ønsket gjenvalg, og hele kandidatlisten ble enstemmig vedtatt på nominasjonsmøtet.
***Venstre**: Nominasjonsmøtet valgte enstemmig Venstres nestleder Terje Breivik (Ulvik) på førsteplass på kandidatlisten. Andreplassen gikk til bystyrerepresentant og leder for Norges Venstrekvinnelag, Åsta Årøen (Bergen) etter kampvotering mot bystyrerepresentant Idun Bortne (Bergen). Tredjeplassen gikk til ungdomskandidat og leder av Bergen Unge Venstre, Mathias Fischer (Bergen), etter en kampvotering mot Synnøve Handeland (Kvinnherad) som Fischer vant med 50 mot 48 stemmer.

## Stortingskandidater 2013
16 valglister var godkjent av fylkesvalgstyret i Hordaland. Her følger en oversikt over listetoppene:

*Arbeiderpartiet:
# Per Rune Henriksen, Bergen
# Jette F. Christensen, Bergen
# Magne Rommetveit, Stord
# Ruth Grung, Bergen
# Eigil Knutsen, Bergen
*De Kristne:
# Trine Overå Hansen, Øygarden
*Demokratene i Norge:
# Fredrik Ugland Litleskare, Stord
*Folkemakten:
# Egil Totland, Bergen
*Fremskrittspartiet:
# Gjermund Hagesæter, Bergen
# Helge Andre Njåstad, Austevoll
# Laila Marie Reiertsen, Os
*Høyre:
# Erna Solberg, Bergen
# Øyvind Halleraker, Bømlo
# Peter Christian Frølich, Bergen
# Torill Eidsheim, Lindås
# Sigurd Hille, Bergen
# Ove Bernt Trellevik, Sund
# Erik Skutle, Bergen
*Kristelig Folkeparti:
# Knut Arild Hareide, Oslo
# Astrid Aarhus Byrknes, Lindås
*Kystpartiet:
# Tom Roger Hansen, Bergen
*Miljøpartiet De Grønne:
# Tom Sverre Tomren, Osterøy
*Norges Kommunistiske Parti:
# Alexander Nicolaysen Sørnes, Bergen
*Pensjonistpartiet:
# Frank W. Hansen, Bergen
*Piratpartiet:
# Øyvind Andersen Holm, Bergen
*Rødt:
# Odd Arild Viste, Bergen
*Senterpartiet:
# Kjersti Toppe, Bergen
*Sosialistisk Venstreparti:
# Audun Lysbakken, Oslo
*Venstre:
# Terje Breivik, Ulvik

## Meningsmålinger
Meningsmålinger for Hordaland med spørsmål om stortingsvalg

**Oppslutning:**

**Mandatfordeling:**

## Valgresultat
Det var 357 496 stemmeberettigede velgere i Hordaland.

## Valgte stortingsrepresentanter
Følgende representanter for Hordaland ble innvalgt på stortinget for perioden 2013-2017:

*Høyre: Erna Solberg (mandat 1), Øyvind Halleraker (4), Peter Christian Frølich (6), Torill Eidsheim (10), Sigurd Hille (14), Ove Bernt Trellevik (utjevningsmandat)
*Arbeiderpartiet: Per Rune Henriksen (2), Jette F. Christensen (5), Magne Rommetveit (9), Ruth Grung (12)
*Fremskrittspartiet: Gjermund Hagesæter (3), Helge Andre Njåstad (8)
*Kristelig Folkeparti: Knut Arild Hareide (7)
*Venstre: Terje Breivik (11)
*Sosialistisk Venstreparti: Audun Lysbakken (13)
*Senterpartiet: Kjersti Toppe (15)

Kjersti Toppe vant det siste distriktsmandatet med 351 stemmers margin. Nærmeste utfordrer var Laila Marie Reiertsen (Frp).

## Se også
*Liste over stortingsrepresentanter 2009–2013
*Liste over stortingsrepresentanter 2013–2017
*Stortingsvalget 2013

## Referanser